Gustosamente m'adatto

Gustosamente m'adatto
a sas pius opiniones;
si sos santos sunt ladrones
luego santu mi fatto.

Si sos santos de continu
pregana sero et menzanu,
et cun su rosariu in manu
mandigant a berveghinu,
et eo puru meschinu
fatto cussas orassiones.

Si sos santos sunt gasie
subitu mi fatto santu,
pro fagher aterettantu
lassade fagher a mie,
chi in cheja dogni die
baso totu sos mattones.

Si cun pedire devotu
sos santos faghent istragu
prite chi non cherent pagu
ca si che leana totu,
eo puru fatto votu
de ispozare persones.

Si sos santos in deunzu
de istare si cumpiaghent,
et bidu feminas faghent
dogn'oju cantu su punzu,
et eo puru a murrunzu
patto cussas tentassiones.

Si sos santos pro patire
cun disciplinas si ferint
et i sos ojos abberint
chirchend'ite remonire,
et eo puru sighire
cherzo cussas opiniones.

Si sunt sos santos pro fine,
santos comente los creo,
miraculos nde fatto eo
chi dent passare a machine,
et mustro chi m’incamine
a esser de sos santones.

Si sos santos sunt ladrones
luego santu mi fatto.